**NOTĂ INFORMATIVĂ**

**la proiectul hotărîrii Guvernului cu privire la organizarea şi funcţionarea**

**Inspectoratului General al Poliţiei de Frontieră**

Proiectul hotărîrii Guvernului cu privire la organizarea şi funcţionarea Inspectoratului General al Poliţiei de Frontieră a fost elaborat în temeiul prevederilor art.5 alin.(2) din Legea nr.283 din 28 decembrie 2011 cu privire la Poliţia de Frontieră și în conformitate cu prevederile art.15 alin.(1) din Legea nr.98 din 4 mai 2012 privind administrația publică centrală de specialitate și art. 7 lit. h) din Legea nr. 136 din 7 iulie 2017 cu privire la Guvern.

Proiectul în cauză prezintă un nou Regulament de organizare și funcționare a Inspectoratului General al Poliției de Frontieră, care corespunde exigențelor dictate de modificarea și perfecționarea perpetuă a legislației și o structură actualizată a Inspectoratului General.

Necesitatea elaborării prezentului proiect rezultă din procesul de reorganizare a administrației publice centrale, inițiat prin Hotărîrea Guvernului nr. 594 din 26 iulie 2017 cu privire la restructurarea administrației publice centrale de specialitate.

Totodată, acesta reprezintă continuitatea unui șir de amendamente aduse cadrului normativ de reglementare, în scopul asigurării procesului de armonizare normativă în cadrul MAI, inclusiv urmare modificărilor și completărilor la Legea cu privire la Poliţia de Frontieră, ultimele din care, operate prin Legea nr.94 din 02 iunie 2017.

Noul Regulament de organizare și funcționare a Inspectoratului General al Poliției de Frontieră stabilește misiunea, domeniile, atribuțiile, funcţiile de bază și drepturile acestuia.

Principalele reglementări ale proiectului țin de delimitarea atribuțiilor exprese ale Inspectoratului General al Poliției de Frontieră, în domenii de activitate, atribuții exercitate întru îndeplinirea funcțiilor de control și supraveghere a frontierei de stat și a misiunii Poliției de Frontieră în calitate de autoritate din sistemul managementului integrat al frontierei de stat.

Astfel, noul Regulament a fost elaborat și adaptat cadrului normativ existent, conform căruia, funcţiile principale ale Inspectoratului Poliției de Frontieră constau în asigurarea implementării politicilor publice în domeniul de management integrat al frontierei de stat care include:

- supravegherea şi controlul trecerii frontierei de stat;

- combaterea migraţiei ilegale, criminalităţii organizate, contrabandei, terorismului internaţional şi a altor infracţiuni;

- gestionarea sistemelor informaţionale din domeniu;

- asigurarea securităţii statului;

- constatarea şi examinarea contravenţiilor;

- implementarea Regulamentului Sanitar Internaţional etc.

Pentru a înţelege locul şi rolul Inspectoratului în cadrul Poliției de Frontieră este de menţionat că, conform prevederilor art. 1 alin (2) din Legea nr. 283/2011 cu privire la Poliţia de Frontieră, Poliţia de Frontieră este autoritatea administrativă, în subordinea Ministerului Afacerilor Interne, care exercită atribuţiile şi implementează politica statului în domeniul managementului integrat al frontierei de stat, al combaterii migraţiei ilegale şi a criminalităţii transfrontaliere, iar organizarea ierarhică a Poliţiei de Frontieră este conformă prevederilor art. 5 din aceeaşi Lege.

Structura organizatorică a Inspectoratului General al Poliției de Frontieră, propusă în proiect, permite pe lîngă exercitarea atribuțiilor în domeniile de activitate prevăzute la art.6 din Legea nr.283 din 28 decembrie 2011 cu privire la Poliția de Frontieră, exercitarea și altor atribuții, de importanță majoră, întru executarea actelor normative.

 Astfel, reiterând prevederile art.13 din Legea nr. 618 din 31 octombrie 1995 securității statului, Poliţia de Frontieră face parte din sistemul organelor securităţii statului. Subsecvent, întru executarea prevederilor Legii nr.619 din 31 octombrie 1995 privind organele securităţii statului, Poliția de Frontieră, în calitatea sa de organ al securității statului, exercită atribuții specifice organelor securității statului în conformitate cu art.3 din legea vizată. Este important faptul că, prin prisma aceleași prevederi, Poliția de Frontieră este desemnată drept unic organ cu competențe în domeniul controlului frontierei de stat, cu care celelalte organe ale securității statului colaborează în această sferă.

Totodată, Inspectoratul General al Poliției de Frontieră participă la elaborarea tratatelor internaţionale ale Republicii Moldova şi asigură încheierea tratatelor interdepartamentale cu organele similare din alte state, în scopul asigurării calitative a executării obligaţiilor ce îi revin, precum și în scopul menţinerii relaţiilor de colaborare cu autorităţile administrative omoloage din străinătate pentru îndeplinirea funcţiilor sale.

În prezent, efectivul-limită al Poliţiei de Frontieră este în număr de 3496 unităţi, inclusiv 240 unităţi personal de deservire tehnică. Consecvent, proiectul prevede mărirea efectivului limită de personal a Poliţiei de Frontieră cu 252 de unităţi. Fondul anual de retribuire a muncii pentru 252 de unităţi de personal va constitui 25130,1 mii lei, sursa fiind bugetul de stat.

După adoptarea proiectului, efectivul-limită a Poliţiei de Frontieră va fi de 3748 inclusiv 240 unităţi personal de deservire tehnică.

În scopul respectării prevederilor Legii nr.239 din 13 noiembrie 2008 privind transparenţa în procesul decizional, proiectul a fost plasat pe pagina web oficială a Ministerului Afacerilor Interne (www.mai.gov.md), în rubrica: Transparenţa, secţiunea: Consultări publice.

**Ministru Alexandru JIZDAN**